Rapport mill-Kummissjoni dwar l-implimentazzjoni fl-2001-2002 tar-Regolament (KEE) 3820/85 dwar l-armonizzazzjoni ta’ ċerta leġiżlazzjoni soċjali li għandha x'taqsam mat-trasport bit-triq (it-22 rapport mill-Kummissjoni dwar l-implimentazzjoni tal-leġiżlazzjoni soċjali marbuta mat-trasport bit-triq) {SEC(2006)791} /* KUMM/2006/0321 finali */





[pic] | KUMMISSJONI TAL-KOMUNITAJIET EWROPEJ | Brussel 21.6.2006 KUMM(2006) 321 finali RAPPORT MILL-KUMMISSJONI Dwar l-implimentazzjoni fl-2001-2002 tar-Regolament (KEE) 3820/85 dwar l- armonizzazzjoni ta’ ċerta leġiżlazzjoni soċjali li għandha x'taqsam mat-trasport bit-triq (it-22 rapport mill-Kummissjoni dwar l-implimentazzjoni tal-leġiżlazzjoni soċjali marbuta mat-trasport bit-triq) {SEC(2006)791} SINTEŻI EŻEKUTTIVA Dan ir-rapport huwa s-sitt wieħed fis-serje ta' rapporti tal-Kummissjoni dwar l-implimentazzjoni tar-Regolament tal-Kunsill (KEE) Nru 3820/85. Ir-rapport jagħti x-xejriet u l-istatistika li jkopru l-attivitajiet ta' spezzjoni u infurzar ta’ l-Istati Membri matul il-perjodu 2001-2002 f’rabta mad-dispożizzjonijiet tar-Regolament (KEE) Nru 3820/85 dwar il-ħinijiet tas-sewqan, il-perjodi ta' mistrieħ u l-pawżi. Huwa bbażat fuq l-istatistika mogħtija mill-Istati Membri u jinkludi l-fehmiet tagħhom dwar l-implimentazzjoni tar-Regolament. L-Istati Membri kollha ressqu data lill-Kummissjoni għall-perjodu kurrenti. Sfortunatament, xi Stati Membri ma ressqux id- data tagħhom fiż-żmien stipulat. Xi Stati Membri oħrajn għadhom ma jqassmux iċ-ċifri totali tagħhom u r-risposti tagħhom mhumiex uniformi. Dan wassal għal dewmien fit-tħejjija tar-rapport u wassal ukoll biex jillimita t-tqabbil effettiv u kemm jista’ jkun malajr ta' l-istatistika. Għaxar Stati Membri żiedu n-numri ta' jiem ta' xogħol li fihom saru kontrolli mill-ġenb tat-triq, jiġifieri d-Danimarka, il-Ġermanja, Spanja, Franza, l-Irlanda, l-Italja, il-Lussemburgu, l-Awstrija, l-Iżvezja u r-Renju Unit. L-Istati Membri l-oħra indikaw tnaqqis fin-numru ta’ jiem ta’ xogħol ikkontrollati. Ġeneralment, in-numru totali ta’ jiem ta’ xogħol ikkontrollati (nazzjonali u mhux) żdied matul is-snin 2001-2002. Ħdax-il Stat Membru żiedu n-numri ta' kontrolli li twettqu mill-ġenb tat-triq, jiġifieri d-Danimarka, il-Ġermanja, Spanja, Franza, l-Irlanda, l-Italja, il-Lussemburgu, l-Awstrija, il-Portugall, l-Iżvezja u r-Renju Unit. L-oħrajn indikaw tnaqqis. Ġeneralment, in-numru ta’ sewwieqa kkontrollati fil-post ta’ l-istabbiliment naqas. L-Istati Membri kollha qabżu faċilment l-istandard bażiku ta' kontrolli ta' 1% ta' jiem tax-xogħol tas-sewwieqa professjonali, filwaqt li l-Ġermanja, il-Greċja, Spanja, Franza, il-Lussemburgu u r-Renju Unit qabżu t-2%. L-Istati Membri rrappurtaw xi inizjattivi li ttieħdu matul il-perjodu ta’ dan ir-rapport u warajh. Saru kontrolli magħmulin flimkien mid-Danimarka, in-Norveġja, il-Finlandja u l-Iżvezja matul il-perjodu ta’ referenza. Il-Kummissjoni tinnota li l-kooperazzjoni għadha ħaġa eċċezzjonali għaliex il-biċċa l-kbira ta’ l-Istati Membri jidhru li qed jikkollaboraw ma’ xulxin kultant biss. Leġiżlazzjoni Komunitarja ġdida dwar il-ħinijiet tax-xogħol daħlet fis-seħħ fit-23 ta’ Marzu 2005. Dan huwa element komplimentari tar-Regolament, u jirrappreżenta żvilupp pożittiv. L-Istati Membri huma obbligati jiżguraw li t-takografu diġitali jkun qed jiġi installat fil-vetturi l-ġodda kollha sal-bidu ta’ l-2006. Madankollu, in-numru globali ta’ offiżi rreġistrat baqa’ jikber f’bosta Stati Membri. F’suq kompetittiv ħafna, fejn kumpaniji jkunu taħt pressjoni qawwija biex iżommu l-ispejjeż tagħhom baxxi kemm jista’ jkun, għandha tittieħed azzjoni biex tittejjeb il-konformità ma’ dawn ir-regoli essenzjali. Għal kull 100 jum ta’ xogħol ikkontrollat, l-aġenziji Ewropej ta' l-infurzar jindividwaw medja ta' 1.69 offiża. Il-Kummissjoni tħeġġeġ strateġija iktar immirata bbażata fuq l-evalwazzjonijiet tar-riskju, meta wieħed iqis ir-riżorsi limitati disponibbli. Jidher ċar li s-sitwazzjoni attwali ma tistax titħalla sejra lura. Huwa biss b’ġabra ta’ regoli iktar koerenti flimkien ma' sforz u investiment ikbar min-naħa ta’ l-Istati Membri f’termini ta’ l-attività ta’ infurzar, li jista’ jkun hemm iktar rispett għan-normi soċjali Komunitarji fis-settur tat-trasport bit-triq. 1. DAħLA Dan ir-rapport, li jkopri l-perjodu mill-2001 sa l-2002, huwa s-sitt wieħed fis-serje ta' rapporti tal-Kummissjoni, li jkopru r-Regolament tal-Kunsill (KEE) Nru 3820/85[1]. Huwa bbażat fuq l-informazzjoni mogħtija mill-Istati Membri skond il-format standard introdott skond id-Deċiżjoni tal-Kummissjoni tat-22 ta’ Frar 1993[2]. L-Istati Membri kollha użaw il-format standard għat-tressiq tad- data lill-Kummissjoni. Ir-risposti tagħhom fil-biċċa l-kbira huma kompluti iżda għadhom mhux kollha uniformi u xi ftit mid- data mogħtija kienet frammentarja jew kien għad jonqosha xi ħaġa. Ir-risposti nbagħtu tard, partikolarment mill-Irlanda, u d- data mill-Greċja, il-Lussemburgu u l-Portugall ma kinitx kompluta. Madankollu, l-użu tal-format standard jagħmilha iżjed faċli għall-Kummissjoni li tanalizza u tqabbel l-istatistika ma’ dawk ta’ l-aħjar perjodu. Dan ir-rapport fih ukoll kull inizjattiva kkomunikata mill-Istati Membri u jinkludi l-aħħar żviluppi fil-livell Komunitarju. 2. TABELLI FIL-QOSOR 2.1. Kontrolli: Sinteżi Numru ta’ jiem li tabilħaqq ġew ikkontrollati bħala proporzjon tan-numru minimu ta’ jiem ta’ xogħol li għandhom jiġu kkontrollati Stat Membru | - a - Numru mimimu ta’ jiem li għandhom jiġu kkontrollati | - b - Numru ta’ jiem ta’ xogħol ikkontrollati (nazzjonali) | - c – Numru ta’ jiem ta’ xogħol ikkontrollati (mhux nazzjonali) | - d - Numru totali ta’ jiem ta’ xogħol ikkontrollati | -e - Numru ta’ jiem ta’ xogħol li ġew ikkontrollati bħala proporzjon tan-numru minimu ta’ jiem li għandhom jiġu kkontrollati (d/a) | L-Awstrija | 439 090 | 477 155 | 231 478 | 708 633 | 1.61 | Il-Belġju | 720 280 | 555 387 | 297 911 | 853 298 | 1.18 | Id-Danimarka | 209 000 | 280 595 | 28 193 | 308 788 | 1.48 | Il-Finlandja | 270 160 | 312.310 | 50 778 | 363 088 | 1.34 | Franza | 2 500 000 | 5 999 030 | 1 176 688 | 7 175 718 | 2.87 | Il-Ġermanja | 3 470 040 | 7 691 352 | 6 858 957 | 14 550 309 | 4.19 | Il-Ġreċja[3] | 4 883 | 34 616 | 5 512 | 40 128 | 8.21 | L-Irlanda | 585 046 | 873 123 | 2 038 | 875 161 | 1.49 | L-Italja | 2 189 651 | 4 191 031 | 130 898 | 4 321 929 | 1.97 | Il-Lussemburgu | 81 398 | 139 567 | 37 362 | 176 929 | 2.17 | L-Olanda | 546 922 | 541 430 | 56 666 | 598 096 | 1.09 | Il-Portugall[4] | 585 077 | 650 224 | 1.11 | Spanja | 2 016 000 | 4 231 802 | 445 872 | 4 677 674 | 2.32 | L-Iżvezja | 440 000 | 464 456 | 89 717 | 554 173 | 1.25 | Ir-Renju Unit | 2 061 880 | 3 985 245 | 183 230 | 4 168 475 | 2.02 | 2.2. Offiżi: sinteżi Numru ta’ offiżi rreġistrati: l-Artikoli 6, 7, 8, u 14 tar-Regolament (KEE) 3820/85 Ħarsa ġenerali mill-Istati Membri Stat Membru | PASSIĠĠIERI | OĠĠETTI | Total | 6 | Perjodi ta’ sewqan | 425 327 | 7 | Waqfien | 333 401 | 8 | Perjodi ta' mistrieħ | 416 783 | 14 | Orarju tas-servizz u reġistru tas-servizz | 7 868 | Total | 1.183 379 | 3. RELAZZJONIJIET U KOOPERAZZJONI BEJN L-ISTATI MEMBRI Xi Stati Membri taw eżempju tajjeb billi rrappurtaw dwar il-kontrolli magħmulin flimkien. L-Iżvezja wettqet kontrolli flimkien mad-Danimarka, in-Norveġja u l-Finlandja. Fiż-żona ta’ spezzjoni mal-ġenb tat-triq f’Kundl (Tirol), il-pulizija Ġermaniża, mgħammra b’awtorizzazzjoni mill-Awstrija għall-kontroll ta’ vetturi fit-triq fl-Awstrija, ħadmu flimkien mal-kontroparti Awstrijaċi tagħhom. 4. KONKLUżJONIJIET U KUMMENTI 4.1. Proposti mill-Istati Membri Il- Ġermanja tipproponi format standard ġdid għar-rappurtar. Hija tirrakkomanda l-inklużjoni tad-dettalji li ġejjin: 1. Tqabbil bejn il-mira u n-numri effettivi fuq il-bażi tal-format ta’ hawn fuq jew simili. Bħalissa, wieħed jista’ jasal għar-rata ta' konformità biss permezz ta’ kalkoli addizzjonali. 2. Ksur tad-Direttiva (KEE) 3821/85. Ksur bħal dan ħafna drabi jsir flimkien ma' ksur tar-Regolament (KEE) Nru 3820/85 u għaldaqstant mhuwiex inqas importanti. 3. Ħarsa ġenerali lejn l-iskambju ta' tagħrif stipulat fl-Artikolu 17 tad-Direttiva (KEE) 3820/85 u l-kooperazzjoni bejn l-Istati Membri dwar kontrolli maqbula skond l-Artikolu 5 tad-Direttiva 88/599/KEE. Il-fatt li mhux l-Istati Membri kollha jidhru li huma konformi ma' din id-dispożizzjoni mhuwiex sodisfaċenti u dan għandu għalhekk jitqies mill-Kummissjoni matul l-operazzjonijiet ta' monitoraġġ tagħha. 4. Wara l-inklużjoni kemm tar-Regolament (KEE) Nru 3820/85 kif ukoll tad-Direttiva 88/599/KEE fil-Ftehim taż-ŻEE (ĠU L 1, tat-3 ta’ Jannar 1994, p. 433), dawn ir-regolamenti għandhom għalhekk japplikaw ukoll għall-Partijiet Kontraenti taż-Żona Ekonomika Europea li mhumiex parti mill-UE. Il-formola standard ta’ rappurtar ta’ l-1993 ma tħallix li dan isir għax tagħmel differenza biss bejn l-Istati Membri li dak iż-żmien kienu membri tal-KEE u pajjiżi terzi. Konsegwentement, l-Istati taż-ŻEE l-oħra għandhom jiġu inklużi fil-kolonna għall-pajjiżi terzi, minkejja li dawn għandhom jiġu ttrattati bħala Stati Membri ta’ l-UE (KEE) mindu r-regolamenti relevanti ġew inkorporati fil-Ftehim taż-ŻEE. Il-Kummissjoni biħsiebha tindirizza din il-kwistjoni fi ħdan il-qafas tal-Kumitat li għandu jitwaqqaf skond ir-Regolament il-ġdid. 4.2. Konklużjonijiet u kummenti mill-Kummissjoni Il-leġiżlazzjoni fis-seħħ għadha tipprovdi standard Komunitarju komuni għall-istabbiliment tal-ħinijiet massimi ta' sewqan u perjodi ta’ mistrieħ għall-operaturi tat-trasport bit-triq. L-implimentazzjoni tagħha fl-Istati Membri għandha rwol vitali fit-titjib tas-sikurezza tat-triq u ta’ kompetizzjoni ġusta fi ħdan l-Unjoni. Madankollu, il-Kummissjoni tagħraf li l-Istati Membri għandhom perċezzjonijiet differenti dwar kif tiġi interpretata u infurzata din il-leġiżlazzjoni. Il-kontrolli jitwettqu b’intensità u frekwenzi differenti f’kull Stat Membru u ħafna drabi minn varjetà ta' awtoritajiet li jaġixxu bi prijoritajiet differenti u regoli nazzjonali separati. Barra minn hekk, il-ksur jiġi ppenalizzat bi gradi differenti ta’ severità. Partijiet mit-tagħrif mogħti mill-Istati Membri ħafna drabi ma kinux koerenti u għalhekk kien diffiċli biex wieħed iqabbel bi preċiżjoni. Il-Kummissjoni tagħraf ukoll il-ħtieġa għal kooperazzjoni mtejba bejn l-Istati Membri sabiex tassigura infurzar armonizzat. Għal dawn ir-raġunijiet ipproponiet tliet miżuri sabiex tindirizza dawn il-problemi: l-ewwelnett, ir-reviżjoni tar-Regolament biex ir-regoli jiġu ssimplifikati, ċċarati u aġġornati; it-tieninett, fi żmien iktar riċenti, reviżjoni tad-Direttiva ta’ infurzar 88/559/KEE sabiex jittejbu l-kwantità u l-kwalità ta’ l-attivitajiet ta’ infurzar, tiġi stimolata l-kooperazzjoni bejn l-aġenziji ta’ infurzar kemm fl-Istati Membri nfushom kif ukoll bejniethom u jiġu ċċarati l-attivitajiet ta’ infurzar. Fl-aħħarnett, qiegħda tinsisti biex tiżgura l-introduzzjoni ta’ takografu diġitali li jiminimizza l-frodi u jiffaċilita r-reġistrar, il-ħażna u l-kontroll rapidi, preċiżi u dettaljati tad- data . 4.2.1. Iktar tagħrif mogħti u inqas data mhux kompluta iżda l-problema għadha hemm L-Istati Membri kollha ressqu tagħrif għall-perjodu ta’ rappurtar attwali billi użaw il-format standard u l-biċċa l-kbira mill-Istati Membri rnexxielhom jagħtu data iktar iddettaljata. Madankollu, in-nuqqas ta’ rappurtar fil-ħin lill-Kummissjoni jfixkel tqabbil komprensiv u jdewwem it-tlestija tar-rapport. Iċ-ċifri mhux standard li eventwalment ingħataw ukoll ifixklu tqabbil komprensiv bejn l-Istati Membri. Barra minn hekk, id-Danimarka ma tatx id- data kollha tagħha lill-Kummissjoni dwar l-ammont ta' sewwieqa kkontrollati fil-post ta’ l-impriża. Il-Greċja ma ressqitx data dwar l-offiżi. Il-Belġju ma ressaqx data f’forma aggregata. Franza għadha tiddistingwi bejn residenti u mhux residenti minflok bejn ċittadini u mhux ċittadini, u dan jagħmel it-tqabbil ma’ l-istatistika ta’ l-Istati Membri l-oħra diffiċli. L-Istati Membri qed jiġu mfakkra li r-Regolament[5] mhux biss jimponi obbligu speċifiku biex dan it-tagħrif jingħata iżda wkoll jistipula limitu ta' żmien biex dan jintbagħat lill-Kummissjoni sat-30 ta' Settembru fis-sena wara l-iskadenza tal-perjodu ta' sentejn relevanti. 4.2.2. L-istandard minimu tal-kontrolli ntlaħaq mill-Istati Membri kollha Meta mqabbel mal-perjodu ta’ l-aħħar rapport (1999-2000)[6] sitt Stati Membri rreġistraw żieda fin-numru ta’ kontrolli, jiġifieri il-Ġermanja, Franza, l-Olanda, il-Lussemburgu, l-Awstrija u r-Renju Unit. Ġeneralment, l-Istati Membri kollha qabżu faċilment l-istandard bażiku ta' 1%. Il-Ġermanja, Spanja u Franza għadhom jaqbżu it-2%. L-għadd ta' ksur tad-dispożizzjonijiet dwar il-perjodi ta’ sewqan u l-perjodi ta’ mistrieħ żdied filwaqt li t-tipi ta’ ksur oħrajn naqsu Fl-Italja, l-Irlanda, l-Olanda, u l-Iżvezja biss kien hemm tnaqqis fin-numru ta’ ksur kontra l-Artikolu 6 (perjodi ta’ sewqan). In-numru totali ta’ ksur marbut mal-perjodi ta’ mistrieħ żdied meta mqabbel ma’ l-aħħar perjodu. Sadanittant, dak il-ksur irreġistrat marbut mal-pawżi naqas meta mqabbel ma’ l-aħħar perjodu (speċjalment fil-każ ta’ l-Awstrija, il-Finlandja u l-Iżvezja). Kien jidher ukoll tnaqqis fir-rigward tan-numru ta’ ksur individwat fir-rigward ta’ l-Artikolu 14 li għandu x’jaqsam ma' l-iskeda tas-servizz u r-reġistru tas-servizz. Il-biċċa l-kbira ta’ l-Istati Membri taw biżżejjed data dwar il-ksur għall-perjodu relevanti. Data mressqa mir-Renju Unit għadha tirrifletti diffikultà fl-allokazzjoni ta’ ċifri bejn offiżi għal perjodi ta’ sewqan, perjodi ta’ mistrieħ jew offiżi marbuta mal-pawżi. 4.2.3. F’bosta Stati Membri n-numru ta' offiżi rreġistrati żdied F’ċerti Stati Membri it-total tan-numru ta’ offiżi għall-perjodu attwali żdied, pereżempju, fil-Ġermanja, l-Awstrija u r-Renju Unit. Din iż-żieda tista’ tirrifletti ħafna fatturi differenti: żieda reali fin-numru ta’ offiżi li saru, sforz iktar immirat min-naħa ta’ l-awtoritajiet ta’ l-infurzar, jew ġbir aħjar ta’ l-istatistika. Marbut ma’ dan hemm il-fatt li fid-Danimarka, l-Ġermanja, Spanja, Franza, il-Lussemburgu, l-Olanda u r-Renju Unit in-numru totali ta’ jiem ta’ xogħol ikkontrollati żdied, filwaqt li għall-Belġju, l-Irlanda, l-Italja, l-Awstrija, il-Finlandja u l-Iżvezja n-numru totali ta' jiem ta' xogħol ikkontrollati naqas. Ġeneralment, anki jekk bosta Stati Membri rrappurtaw żieda, jidher li hemm żieda żgħira biss fin-numru totali ta’ offiżi individwati madwar l-UE. Fil-perjodu 1999-2000, total ta’ 1,173.122 offiżi ġew irreġistrati u għall-perjodu 2000-2001, total ta’ 1.180.334. Intensifikazzjoni jew tnaqqis tan-numru ta' kontrolli ma jwassalx awtomatikament għal żieda jew tnaqqis korrispondenti fin-numru ta’ offiżi individwati. Filwaqt li din ir-relazzjoni xi kultant tista' tirrifletti l-effett deterrenti ta' attivitajiet iktar frekwenti ta' infurzar, jidher ċar li għal ħafna Stati Membri, żieda fl-attività ta’ infurzar sempliċement jitfa’ d-dawl fuq problema li qed tikber. 4.2.4. Ir-rata ta’ suċċess fl-individwazzjoni ta’ l-offiżi tvarja ħafna Il-proporzjon tan-numru totali ta' offiżi individwati man-numru totali ta' jiem ta' xogħol ikkontrollati jixhed differenzi kbar fis-suċċess ta’ l-Istati Membri fl-immirar ta' trasgressuri potenzjali. Matul il-perjodu 2001-2002, l-Awstrija, il-Ġermanja u l-Finlandja kienu l-iktar li rnexxielhom b'medja ta' 6.67, 5.36 u 3.79 offiżi individwati għal kull 100 jum ta' xogħol fil-perjodu relevanti. F’xi Stati Membri l-livell ta’ individwazzjoni kien jaqbeż l-offiża waħda (Franza, l-Italja, u l-Olanda), għal kull 100 jum ta’ xogħol ikkontrollat, iżda Stati Membri oħra ma laħqux din ir-rata. Din id-disparità fil-proporzjonijiet tista' tindika l-benefiċċji potenzjali li jistgħu jinkisbu minn skambju ta’ l-esperjenza u l-aħjar prassi fost l-Istati Membri u l-adozzjoni ta' l-aktar prassi effettiva u xierqa skond il-pajjiż madwar l-Unjoni. 4.2.5. Interpretazzjoni tar-Regolamenti tal-Kunsill (KEE) Nru 3820/85 u 3821/85 permezz ta' deċiżjonijiet tal-Qorti tal-Ġustizzja tal-Komunitajiet Ewropej. Il-perjodu kopert huwa 2001-2002 Ma kienx hemm deċiżjonijiet dwar ir-Regolamenti tal-Kunsill (KEE) Nru 3820/85 u 3821/85 mill-Qorti tal-Ġustizzja tal-Komunitajiet Ewropej matul il-perjodu mill-1 ta' Jannar 2001 sal-31 ta' Diċembru 2002. 4.2.6. Implimentazzjoni tat-takografu diġitali Il-Kummissjoni adottat ir-Regolament (KE) Nru 1360/2002 tat-13 ta’ Ġunju 2002 li jadatta għas-seba’ darba għall-progress ir-Regolament tal-Kunsill (KEE) Numru 3821/85 dwar apparat ta’ reġistrazzjoni għat-trasport bit-triq. Ir-Regolament tal-Kummissjoni fih speċifikazzjonijiet tekniċi, fl-anness 1B tiegħu, tat-takografu diġitali introdott mir-Regolament tal-Kunsill (KE) Nru 2135/98. Skond id-dispożizzjonijiet attwali, it-takografu diġitali kien ippjanat li jsir obbligatorju għall-vetturi l-ġodda kollha fl-Istati Membri wara l-5 ta’ Awwissu 2004. Madankollu, peress li takografi diġitali approvati skond it-tip ma kinux disponibbli għall-manifatturi tal-vetturi fid-data fil-mira tal-5 ta’ Awwissu 2004, l-iskadenza għall-introduzzjoni ġiet posposta għall-5 ta' Awwissu 2005 b’perjodu ta’ tolleranza sal-1 ta’ Jannar 2006. Din ġiet estiża għal Mejju 2006, biex jitqiesu d-dispożizzjonijiet il-ġodda stipulati fil-ftehim ta’ dan l-aħħar dwar il-leġiżlazzjoni soċjali l-ġdida tat-trasport fit-triq. L-għan ewlieni wara l-introduzzjoni tat-takografu diġitali kien li jittejjeb l-infurzar. Se jservi wkoll bħala stimolu importanti biex jitkattru kundizzjonijiet simili billi tiġi promossa l-implimentazzjoni armonizzata tar-Regolament u approċċ komuni għall-prassi ta’ infurzar. It-takografu diġitali se jobbliga lill-aġenziji ta’ l-infurzar biex jaġġornaw konsiderevolment il-modi tagħhom ta’ kif jinfurzaw ir-regoli u kif jitħarrku dawk li jiksruhom. F’dan ir-rigward, qed isir proġett appoġġat mill-Kummissjoni. Il-proġett jippermetti lill-Istati Membri li jfasslu pjanijiet komuni għall-implimentazzjoni, possibilitajiet ta’ kif jiskambjaw it-tagħrif u li jiżviluppaw soluzzjonijiet armonizzati u iktar effikaċi. It-titjib li jirriżulta mill-infurzar tar-regoli tas-sigħat tas-sewwieq għandu jipprovdi kontribut sinifikanti lis-sikurezza fit-triq, il-kundizzjonijiet tax-xogħol tas-sewwieq u kompetizzjoni ġusta. Il-proġett ressaq ir-rapport finali tiegħu f’Ottubru 2004 u tnediet azzjoni ta’ segwitu li għandha ddum mill-2005 sal-2008 sabiex tappoġġa l-implimentazzjoni fl-Istati Membri l-ġodda u twettaq attivitajiet ta’ taħriġ u komunikazzjoni (eż. websajt, helpdesk ). 4.2.7 Reviżjon tar-Regolament tal-Kunsill (KEE) Nru 3820/85 Fil- White Paper dwar il-Politika Ewropea dwar it-Trasport għall-2010: sar il-ħin biex tittieħed deċiżjoni (COM (2001) 370), il-Kummissjoni stqarret dan li ġej: “Ir-regolamenti ta’ l-UE dwar it-trasport bit-triq, partikolarment dwar il-kundizzjonijiet tax-xogħol, mhumiex biss insuffiċjenti, iżda huma wkoll, u fuq kollox, infurzati ħażin ħafna. Din it-tolleranza fl-infurzar tar-regolamenti toħloq il-problemi. Konsegwentement, l-effettività tal-leġiżlazzjoni Komunitarja u nazzjonali tiddependi fuq l-applikazzjoni korretta u imparzjali madwar il-Komunità.” Sabiex tittejjeb is-sitwazzjoni, il-Kummissjoni biħsiebha tippromwovi interpretazzjoni, implimentazzjoni u monitoraġġ effiċjenti u uniformi tal-leġiżlazzjoni Komunitarja tat-trasport bit-triq. L-interpretazzjoni uniformi ġiet indirizzata bil-proposta għal Regolament ġdid[7]. L-għan ewlieni tal-proposta huwa li r-Regolament jiġi ssimplifikat, iċċarat u aġġornat: Il-proposta ssaħħaħ id-dispożizzjonijiet dwar ir-responsabilità ta’ min jimpjega, tintroduċi l-extra-territorjalità għall-ispetturi fil-ġenb tat-triq u s-sekwestru tal-vettura bħala sanzjoni komuni għal ksur serju. Huwa stabbilit kumitat li jagħti l-pariri magħmul minn rappreżentanti ta’ l-aġenziji nazzjonali ta’ infurzar sabiex jippromwovi l-involviment u l-impenn kontinwu lill-infurzar tar-Regolament. Fl-aħħar intlaħaq qbil dwar ir-Regolament il-ġdid fit-2 ta' Frar 2006 mill-Parlament Ewropew u l-Kunsill u dan se jidħol fis-seħħ 20 jum wara l-pubblikazzjoni tiegħu (mistennija f’Mejju 2006). Id-dispożizzjonijiet tiegħu se jkunu applikabbli wara sena, minbarra dawk li jikkonċernaw it-takografu diġitali li se jkunu applikabbli minnufih. 4.2.8. Reviżjoni tad-Direttiva 88/599/KEE Il-Kummissjoni għandha wkoll l-għan li ttejjeb l-infurzar, l-effettività u l-uniformità tal-kontrolli u s-sanzjonijiet bil-proposta tagħha biex tiġi riveduta d-Direttiva 88/599/KEE[8]. It-tliet għanijiet tagħha kienu li jżidu l-kwantità u l-kwalità tal-kontrolli, tħeġġeġ iktar kooperazzjoni bejn l-awtoritajiet ta' l-infurzar u tindirizza l-kwistjoni ta' l-armonizzazzjoni tas-sanzjonijiet: Fir-rigward taż-żieda fil-kwantità tal-kontrolli, il-perċentwali minima ta’ kontrolli tiżdied minn 1% sa 3% ta’ jiem maħduma minn sewwieqa professjonali; fi ħdan din il-perċentwali globali, il-perċentwali minima li tirrigwarda l-kontrolli mill-ġenb tat-triq żiedet minn 15% għal 25% u dik li tirrigwarda kontrolli mill-istabbilimenti minn 25% għal 50%. Fir-rigward taż-żieda fil-kwalità, il-proposta pprevediet għal: korp ta’ infurzar ewlieni wieħed li jikkoordina f’kull Stat Membru, li jiżviluppa, jippubblika u jimplimenta strateġija ta' infurzar; staff ta’ infurzar mgħammar b’mod suffiċjenti b’lista bażika ta’ tagħmir interoperabbli u mħarreġ fil-kooperazzjoni mal-forzi ta’ l-Istati Membri l-oħra; infrastruttura tat-triq b’biżżejjed postijiet fejn jieqfu l-karozzi mingħajr ma jfixklu t-traffiku jew stazzjonijiet tas-servizz għat-twettiq tal-kontrolli. Kemm il-kontrolli każwali u kif ukoll dawk immirati għandhom isiru billi tintuża sistema komuni tal-valutazzjoni tar-riskju. Il-kooperazzjoni bejn l-awtoritajiet ta' infurzar ta’ l-Istati Membri hija żgurata permezz ta’ żieda fl-użu ta’ azzjonijiet konġunti, skambju aħjar tat-tagħrif permezz ta’ netwerk elettroniku, u kumitat permanenti ta’ awtoritajiet ta’ l-infurzar biex jiċċara l-implimentazzjoni tad-Direttiva, iħeġġeġ approċċ koerenti u jiffaċilita d-djalogu bejn l-industrija u l-aġenziji. F’termini tas-sanzjonijiet, il-proposta żgurat li l-Istati Membri jinkludu u jużaw fi ħdan il-firxa ta' sanzjonijiet tagħhom, l-immobilizzazzjoni temporanja, l-irtirar, is-sospensjoni jew ir-restrizzjoni tal-liċenzja ta' l-operatur jew il-liċenzja tas-sewqan, li kollha għandhom jintużaw b’mod effettiv, proporzjonat u disważiv. Il-proposta tippromwovi wkoll l-inklużjoni ta’ sanzjonijiet finanzjarji proporzjonati għall-katina sħiħa tat-trasport jekk l-offiżi jwasslu għal rebħ finanzjarju. Fl-aħħarnett, fiha lista ta’ offiżi li għandhom jitqiesu serji b’mod komuni u li għalhekk għandhom ikollhom penali xierqa. Finalment intlaħaq ftehim dwar id-dispożizzjonijiet tad-Direttiva l-ġdida bejn il-Kunsill u l-Parlament Ewropew fit-2 ta' Frar 2006. Din se tidħol fis-seħħ 20 jum wara d-data tal-pubblikazzjoni tagħha (Mejju 2006), u l-Istati Membri se jkollhom sat-30 ta’ April 2007 biex jittrasponuha. 4.2.9. L-introduzzjoni tal-ħinijiet tas-sewqan fis-settur tat-trasport bit-triq: Id-Direttiva tal-Parlament Ewropew u tal-Kunsill 2001/15/KE Id-Direttiva tal-Parlament Ewropew u tal-Kunsill 2002/15/KE dwar l-organizzazzjoni tal-ħin tax-xogħol ta' ħaddiema li jwettqu attivitajiet mobbli tat-trasport fit-toroq kienet adottata fil-11 ta’ Marzu 2002. L-implimentazzjoni ta’ din id-Direttiva kif ukoll tad-Direttiva ġenerali dwar il-Ħinijiet tax-Xogħol 2003/88/KE għas-settur tat-toroq tirrikjedi t-traspożizzjoni fil-liġi nazzjonali ta' l-Istati Membri. Id-data tat-trażpożizzjoni tad-Direttiva settorjali 2002/15/KE kienet it-23 ta’ Marzu 2005. Żewġ Stati Membri, il-Finlandja u Spanja, ressqu każ konġunt quddiem il-Qorti Ewropea tal-Ġustizzja biex jannullaw parti mid-Direttiva speċifika għas-settur jew jannullawha kollha kemm hi. Il-Qorti ddeċidiet kontrihom fl-4 ta’ Settembru 2004. Il-Kummissjoni hija konvinta li d-Direttiva, meta tkun implimentata fl-Istati Membri kollha, għandha tikkontribwixxi lejn titjib fil-kundizzjonijiet soċjali ta’ dawk il-persuni li jwettqu operazzjonijiet mobbli ta’ trasport bit-triq kif ukoll għal titjib fis-sikurezza fit-toroq. 4.2.10. Kummenti fil-qosor L-applikazzjoni effettiva tar-regoli dwar il-ħinijiet tas-sewqan u l-perjodi ta’ mistrieħ hija fl-interess ta’ kulħadd. Il-Kummissjoni għadha tħeġġeġ lill-Istati Membri kollha sabiex iżidu l-kwalità u l-kwantità tal-kontrolli u jsaħħu l-infurzar fl-Istati Membri kollha kif ukoll sabiex iwettqu inizjattivi ta’ kooperazzjoni li jippromwovu l-iskambji ta’ tagħrif u staff u jwettqu eżerċizzji konġunti. Dawn l-azzjonijiet għandhom jikkontribwixxu lejn titjib fl-attivitajiet ta’ infurzar u għandhom iwasslu għal għarfien komuni aħjar dwar l-implimentazzjoni tar-Regolament. L-Istati Membri qed jiġu mfakkra li r-Regolament mhux biss jimponi obbligu speċifiku biex dan it-tagħrif jingħata iżda wkoll jistipula limitu ta' żmien biex dan jintbagħat lill-Kummissjoni sat-30 ta' Settembru fis-sena wara l-iskadenza tal-perjodu ta' sentejn relevanti. Il-Kummissjoni tagħmel kuraġġ mill-fatt li l-Istati Membri kollha pprovdew il-livell minimu ta’ infurzar ta’ 1% ta’ jiem maħduma minn sewwieqa professjonali. Barra minn hekk, għall-ewwel darba, kollha kemm huma pprovdew id- data fil-format standard. Madankollu, ir-riżultati jagħtu lok għal tħassib. Saru wisq offiżi, u, meta mqabbel ma’ rapporti preċedenti, in-numru għadu qed jikber. F’suq kompetittiv ħafna, fejn il-kumpaniji huma taħt pressjoni biex iżommu l-ispejjeż baxxi kemm jista’ jkun, għandha tittieħed azzjoni biex tittejjeb il-konformità ma’ dawn ir-regoli essenzjali. Għal din ir-raġuni, il-Kummissjoni tqis bħala kruċjali ż-żewġ proposti, li issa huma ġabra ta' miżuri leġiżlattivi maqbula, biex ir-regoli bażiċi jiġu ssimplifikati, ċċarati u aġġornati u biex l-attività ta’ infurzar tiġi msaħħa. Tinnota wkoll li l-industrija tkun ħerqana li tiżgura li r-regoli ġodda għall-ħinijiet tax-xogħol jiġu applikati u infurzati b'mod uniformi u ġust madwar l-Unjoni sabiex jiġi evitat kull tfixkil tal-kompetizzjoni. Tistenna wkoll li l-Istati Membri jwettqu l-miżuri meħtieġa għall-introduzzjoni tat-takografu diġitali biex jiffaċilita ħżin tad- data fit-tul u f’mod li ma jistax jiġi mittiefes, kif ukoll il-produzzjoni u l-kontroll rapidi u preċiżi tad- data . Huwa biss b’ġabra ta’ regoli iktar koerenti flimkien ma' sforz u investiment ikbar min-naħa ta’ l-Istati Membri f’termini ta’ l-attività ta’ infurzar li jista’ jkun hemm iktar rispett għan-normi soċjali Komunitarji fis-settur tat-trasport bit-triq. B’dan f’moħħha, il-Kummissjoni għandha tkompli tissorvelja l-iżviluppi f'dan il-qasam fl-Istati Membri kollha sabiex tiżgura implimentazzjoni armonizzata tal-leġiżlazzjoni soċjali, tħeġġeġ il-prassi tajba u ssaħħaħ il-livelli u l-effettività ta’ l-infurzar. [1] ĠU L 370, tal-31.12.1985, p. 1. [2] ĠU L 72, tal-25.03.1993, p. 33. [3] Skond il-kalkoli tal-Kummissjoni, in-numru minimu ta' jiem ta’ xogħol li għandhom jiġu kkontrollati (a) għandu jkun 9766.40 u b’konsegwenza ta’ dan, il-Greċja kisbet livell ta’ infurzar ta’ 4.1%. [4] Ingħatat statistika globali biss għal dan l-eżerċizzju. [5] L-Artikolu 16 (2) [6] COM(2004) 360 finali tat-30.4.2004 [7] COM(2001) 573 finali tat-12 ta' Ottubru 2001 [8] COM(2003) 628 finali tal-21 ta' Ottubru 2003